4.  การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์และบริการ

  ในด้านผลิตและจัดจำหน่าย

  บริษัทฯเป็นผู้ผลิต และผู้จัดจำหน่ายน้ำอัดลม โดยใช้เครื่องหมายการค้า “เอส”
  โดยเริ่มจัดจำหน่ายตั้งแต่วันที่ 2 พฤศจิกายน

  พ.ศ. 2555

  นอกจากนี้ บริษัทฯยังเป็นผู้ผลิต และจำหน่ายน้ำดื่ม และน้ำโซดา ภายใต้เครื่องหมายการค้า
  “คริสตัล” รวมถึงเครื่องดื่ม “ชาเขียวโออิชิ” ชนิดคืนขวดให้กับ บริษัท โออิชิ เทรดดิ้ง จำกัด
  เครื่องดื่ม “ชาลิปตัน” ชนิดคืนขวดให้กับบริษัท เป๊ปซี่

  ลิปตัน อินเตอร์เนชั่นแนล จำกัด และเครื่องดื่มเกลือแร่ “เกเตอเรด” ภายใต้ลิขสิทธิ์ของ
  Strokely Van Camp Inc. ประเทศสหรัฐอเมริกา

  ในไตรมาสที่สี่ของปี พ.ศ. 2555 บริษัทฯได้เข้าซื้อกิจการบริษัท เครื่องดื่มแรงเยอร์ (2008)
  จำกัด เพื่อผลิตและจำหน่ายเครื่องดื่ม “แรงเยอร์” และเครื่องดื่มผสมเกลือแร่ “เพาเวอร์พลัส”
  โดยใช้ระบบการผลิตและการจัดจำหน่ายเดียวกันกับบริษัทฯ

  ก่อนที่บริษัทฯหมดสัญญาการเป็นผู้ผลิตและจำหน่ายน้ำอัดลมให้กับบริษัท เป๊ปซี่-โคล่า
  อินเตอร์เนชั่นแนล จำกัด ในวันที่

  1 พฤศจิกายน พ.ศ. 2555 บริษัทฯยังคงผลิตและจัดจำหน่ายน้ำอัดลม ภายใต้เครื่องหมายการค้า
  “เป๊ปซี่” “เป๊ปซี่แมกซ์” “เป๊ปซี่ทวิสต์” “มิรินด้า” และ “เซเว่นอัพ” รวมทั้งหัวน้ำเชื่อม
  ภายใต้เครื่องหมายการค้า “เป๊ปซี่” “มิรินด้า” และ “เซเว่นอัพ” ภายในราชอาณาจักร
  รวมถึงเป็นผู้จัดจำหน่ายน้ำส้มทรอปิคานา ทวิสเตอร์ จนถึงเดือน ธันวาคม พ.ศ. 2555

  ในด้านการจัดจำหน่าย

  บริษัทฯ เป็นผู้จัดจำหน่ายชาเขียวพร้อมดื่ม “โออิชิ” ให้กับ บริษัท โออิชิ เทรดดิ้ง จัด
  และเป็นผู้จัดจำหน่ายชาพร้อมดื่ม “ลิปตัน” ที่บรรจุในกระป๋องและขวดพีอีที

  บริษัทฯ เคยเป็นผู้จัดจำหน่ายเครื่องดื่มบำรุงกำลัง “คาราบาวแดง” ให้กับบริษัท
  คาราบาวตะวันแดง จำกัด ก่อนหมดสัญญาเมื่อ 15 ตุลาคม พ.ศ.2555

4.2 การตลาดและสภาพการแข่งขัน

  เครื่องดื่ม “น้ำอัดลม”

  อุตสาหกรรมการผลิตและจัดจำหน่ายน้ำอัดลมเป็นอุตสาหกรรมขนาดใหญ่
  ซึ่งต้องใช้เครื่องจักรทันสมัยในการผลิตและการควบคุมคุณภาพรวมทั้งแรงงานในด้านการขนส่งและการจัดจำหน่ายสินค้าสู่มือผู้บริโภค
  ทั้งยังเป็นธุรกิจที่สนับสนุนอุตสาหกรรมอื่นๆอีกเช่นอุตสาหกรรม น้ำตาล ขวดแก้ว ขวดพลาสติก
  ลังพลาสติก ฝาจุกจีบ เป็นต้น

  สภาพการแข่งขันของอุตสาหกรรมน้ำอัดลมเกิดขึ้นตลอดทั้งปี มีผู้ประกอบการรายใหม่ ๆ
  เข้ามาในตลาดเพิ่มขึ้นในปัจจุบันอัตราการเจริญเติบโตของตลาดน้ำอัดลมไม่สูงนัก เนื่องจากมีเครื่องดื่มประเภทอื่นเข้าสู่ตลาดเครื่องดื่มเป็นจำนวนมาก
  รวมทั้งการเปลี่ยนแปลงกระแสความนิยมบริโภคเครื่องดื่มอื่นๆ ของผู้บริโภค อาทิเช่น น้ำดื่ม
  น้ำผลไม้ น้ำแร่และนม เป็นต้น จึงทำให้การแข่งขันในธุรกิจน้ำอัดลมยิ่งเพิ่มความรุนแรงมากขึ้นอีก

  ปัจจัยของความสำเร็จในการดำเนินธุรกิจน้ำอัดลม ได้แก่ การมีสินค้าที่มีคุณภาพได้มาตรฐาน
  การให้บริการที่ดี และการตอบสนองความต้องการของลูกค้าได้อย่างรวดเร็ว
  ซึ่งโอกาสสำหรับการดำเนินธุรกิจเครื่องดื่มนั้นจะขึ้นอยู่กับการมีช่องทางการจำหน่ายเพื่อเข้าถึงผู้บริโภคเพิ่มขึ้น
  การขยายตัวทางธุรกิจของลูกค้า อันได้แก่ ห้างตลาดค้าส่งค้าปลีกขนาดใหญ่ ซุปเปอร์มาร์เก็ต
  ร้านค้าสะดวกซื้อ ร้านอาหารฟาส์ตฟู้ด เป็นต้น
  อัตราเจริญเติบโตของธุรกิจดังกล่าวขึ้นอยู่กับปัจจัยพื้นฐานของเศรษฐกิจภายในประเทศเป็นสำคัญ

  แนวโน้มการเจริญเติบโต และการพัฒนาของอุตสาหกรรมน้ำอัดลม
  เป็นผลจากการส่งเสริมและขยายกิจกรรมทางด้านการตลาดเป็นเกณฑ์ ซึ่งรวมถึงการโฆษณา
  การจัดการส่งเสริมการขาย การพัฒนาผลิตภัณฑ์
  และบรรจุภัณฑ์ใหม่ๆหรือการแนะนำสินค้ารสชาติใหม่เพื่อดึงดูดใจผู้บริโภค
  เป็นผลให้การขยายตัวของอุตสาหกรรมมีอยู่อย่างต่อเนื่อง

  การแข่งขันในธุรกิจน้ำอัดลมมีความรุนแรง โดยเฉพาะการแข่งขันในด้านราคา
  โดยเน้นจุดขายด้วยปริมาณที่มากกว่าในราคาที่ถูกกว่า

  น้ำอัดลม “เอส”

  บริษัทฯได้แนะนำน้ำอัดลม ภายใต้เครื่องหมายการค้า “เอส”
  โดยเปิดตัวทั่วประเทศครั้งแรกเมื่อวันที่ 2 พฤศจิกายน พ.ศ. 2555
  โดยบริษัทฯได้เตรียมแคมเปญการตลาดไว้สนับสนุนทั้งตราสินค้าและผลิตภัณฑ์ทั้งสื่อกระแสหลัก
  และสื่อกระแสรอง ได้แก่ สื่อวิทยุโทรทัศน์ สื่อสิ่งพิมพ์ สื่อนอกบ้าน สื่อในร้านค้า
  และกิจกรรมแวดล้อม รวมถึงการประชาสัมพันธ์ ขณะเดียวกัน
  ด้วยประสบการณ์ด้านการจัดจำหน่ายทั่วประเทศ และพันธมิตรร้านค้ากว่า 200,000 แห่ง
  ทำให้น้ำอัดลมเอส เข้าถึงผู้บริโภคทุกพื้นที่ทั่วประเทศไทย

  ความสำเร็จของน้ำอัดลมเอสเห็นได้จากยอดขาย หลังจากเปิดตัวเพียง 6 สัปดาห์
  ยอดขายจากทุกช่องทางการจัดจำหน่ายของน้ำอัดลมเอสสูงถึง 1 พันล้านบาท
  ซึ่งทำลายสถิติยอดขายของบริษัทฯ และเป็นแรงผลักดันที่ดีให้กับน้ำอัดลมเอส

  น้ำดื่ม “คริสตัล”

  ปัจจัยความสำเร็จของน้ำดื่มคริสตัลเกิดจากคุณภาพของสินค้า ระบบการจัดจำหน่ายที่มีประสิทธิภาพ
  การบริการที่ดีต่อลูกค้าและกิจกรรมการตลาดที่เข้าถึงผู้บริโภค
  ปัจจัยดังกล่าวมีความจำเป็นสำหรับการแข่งขันในตลาดน้ำดื่มซึ่งเป็นตลาดที่มี
  ผู้แข่งขันในตลาดมากรายและไม่มีความแตกต่างทางด้านราคา
  ปัจจุบันนอกจากน้ำดื่มคริสตัลของบริษัทฯ และน้ำดื่มรายใหญ่อื่นๆในตลาดแล้ว
  ยังมีบริษัทน้ำดื่มรายใหม่เข้ามาในตลาดเป็นจำนวนมาก
  ถึงแม้การแข่งขันในธุรกิจน้ำดื่มจะเข้มข้นขึ้น บริษัทฯ
  ก็ยังคงสามารถเพิ่มยอดขายของน้ำดื่มคริสตัลได้อย่างต่อเนื่อง

  น้ำดื่มคริสตัลเป็นผลิตภัณฑ์ที่มีจุดเด่นในด้านคุณภาพและมาตรฐานของสินค้าโดยเป็นน้ำดื่มรายแรกในประเทศไทยที่ได้รับใบรับรองคุณภาพจาก
  NSF
  ซึ่งเป็นองค์กรนานาชาติทำหน้าที่ตรวจสอบคุณภาพและออกใบรับรองน้ำดื่มบรรจุขวดที่ผ่านการตรวจสอบมาตรฐานอย่างเคร่งครัดแล้วเท่านั้น

  ตลอดปีพ.ศ. 2555 บริษัทฯได้จัดกิจกรรมตลาดที่โดดเด่นเพื่อสนับสนุนการขายของน้ำดื่มคริสตัล
  อาทิ การจับรางวัลผู้โชคดี และการโฆษณาอย่างต่อเนื่อง นอกจากนี้
  บริษัทฯยังได้เปิดตัวน้ำดื่มคริสตัลขนาด 1 ลิตร
  โดยจัดจำหน่ายผ่านเครือข่ายร้านค้าและร้านอาหารกว่า 200,000 แห่งทั่วประเทศ

  เครื่องดื่มชาเขียว “โออิชิ”

  นอกเหนือจากที่บริษัทฯ ได้เป็นผู้จัดจำหน่ายชาเขียวพร้อมดื่มภายใต้เครื่องหมายการค้า “โออิชิ”
  ให้กับบริษัท โออิชิ เทรดดิ้ง จำกัด บริษัทฯยังได้สิทธิ์ในการผลิตและจำหน่ายชาเขียว “โออิชิ”
  ชนิดคืนขวด ในช่องทางร้านค้า และร้านอาหารทั่วไปเพิ่มเติม ขณะที่เผชิญกับการแข่งขันที่สูงขึ้น
  ยอดขายโออิชิยังคงเติบโตอย่างต่อเนื่องในทุกปี

  เครื่องดื่ม “ลิปตันไอซ์ที”

  ในปี 2555 บริษัทฯยังคงผลิตและจำหน่ายเครื่องดื่ม ลิปตันไอซ์ที ซึ่งมีทั้งบรรจุภัณฑ์ชนิดคืนขวด
  กระป๋อง และขวดพีอีที โดยได้รับสิทธิ์จากบริษัท เป๊ปซี่ ลิปตัน อินเตอร์เนชั่นแนล จำกัด

  เครื่องดื่มเกลือแร่ “เกเตอเรด”

  บริษัท Strokely Van Camp Inc. ได้แต่งตั้งให้ บริษัทเสริมสุข จำกัด (มหาชน)
  เป็นผู้ดูแลการผลิต และ
  จัดจำหน่าย“เกเตอเรด” (Gatorade) เครื่องดื่มเกลือแร่ อันดับหนึ่งของโลก ในประเทศไทย
  มีให้เลือก 3 รสชาติ คือรสมะนาว รสองุ่น และบลูบลาสในบรรจุภัณฑ์แบบขวดพีอีทีขนาด 350
  มิลลิลิตร และในขวดพีอีทีขนาด 500 มิลลิลิตร

  เครื่องดื่ม “คาราบาวแดง”

  บริษัทฯได้จำหน่ายเครื่องดื่มบำรุงกำลัง “คาราบาวแดง” เป็นระยะเวลาหลายปี
  ซึ่งเป็นผลิตภัณฑ์อยู่ในเซกเมนต์ที่มีการแข่งขันสูง มีผู้เล่นที่แข็งแกร่งจำนวนหนึ่ง
  แต่บริษัทฯประสบความสำเร็จในการสร้างการเติบโตทางด้านยอดขาย
  เนื่องจากมีความแข็งแกร่งทางด้านการกระจายสินค้า และความสัมพันธ์ที่ดีกับร้านค้าปลีกในท้องถิ่น

4.3 การจัดหาผลิตภัณฑ์และการบริการ

  วัตถุดิบสำคัญในการผลิตจัดหาจากแหล่งต่างๆ ดังนี้

-   หัวน้ำเชื้อ est Cola, Orange, Cream soda, Lemon lime และ Strawberry
    จัดซื้อจากตัวแทนจำหน่ายในประเทศ ซึ่งเป็นผู้นำเข้าหัวเชื้อจากต่างประเทศ

-   หัวน้ำเชื้อ ชาลิปตัน จัดซื้อจาก บริษัท เป๊ปซี่ – โคล่า (ไทย) เทรดดิ้ง จำกัด
    ซึ่งเป็นผู้นำเข้าจากต่างประเทศ

-   หัวน้ำเชื้อชาเขียวโออิชิ ชนิดคืนขวด จัดซื้อจาก บริษัท โออิชิ กรุ๊ป จำกัด
    ซึ่งป็นผู้ผลิตในประเทศ

-   หัวน้ำเชื้อ และส่วนผสมเพื่อการผลิตเครื่องดื่ม เกเตอเรด จัดซื้อโดยตรงจาก บริษัท
    เป๊ปซี่-โคล่า (ไทย) เทรดดิ้ง จำกัด ซึ่งเป็นผู้นำเข้าจากต่างประเทศ

-   สินค้าที่บริษัทฯ เป็นผู้จัดจำหน่ายได้แก่ เครื่องดื่มคาราบาวแดง และชาเชียว โออิชิ
    จัดซื้อโดยตรงจากบริษัทผู้ผลิต และเป็นเจ้าของผลิตภัณฑ์

-   วัตถุดิบที่ใช้ในการผลิตอื่นเป็นวัตถุดิบที่จัดซื้อในประเทศ เช่น น้ำตาล ก๊าซคาร์บอนไดออกไซด์
    เคมีภัณฑ์ ขวดแก้ว ฝาจุกจีบ ฝาจุกเกลียว ลังพลาสติก ขวด PET กระป๋อง และกล่องกระดาษ

  นอกจากหัวน้ำเชื้อที่ใช้ในการผลิตเครื่องดื่มที่จัดซื้อจากเจ้าของผลิตภัณฑ์ และผู้ผลิตโดยตรงแล้ว
  การซื้อวัตถุดิบและบรรจุภัณฑ์อื่น บริษัทฯ จัดหาจากผู้จำหน่ายประมาณ 3-4
  รายเพื่อให้มีวัตถุดิบและบรรจุภัณฑ์ที่เพียงพอกับความต้องการในราคาที่เหมะสม

บริษัท เสริมสุข จำกัด ( มหาชน ) มีโรงงานผลิตสินค้าเพื่อจำหน่าย 5 แห่ง ดังนี้

1)  โรงงานปทุมธานี ตั้งอยู่เลขที่ 63 หมู่ที่ 3 ต.บางแขยง อ.เมือง จ.ปทุมธานี

2)  โรงงานนครราชสีมา ตั้งอยู่เลขที่ 211 หมู่ที่ 4ต.ปรุใหญ่ อ.เมือง จ.นครราชสีมา

3)  โรงงานนครสวรรค์ ตั้งอยู่เลขที่ 72 ซ.วัดจอมคีรีนาคพรต ต.นครสวรรค์ออก อ.เมือง
    จ.นครสวรรค์

4)  โรงงานสุราษฎร์ธานี ตั้งอยู่เลขที่ 111 หมู่ที่ 5 ต.ท่าโรงช้าง อ.พุนพิน จ.สุราษฎร์ธานี

5)  โรงงานชลบุรี ตั้งอยู่เลขที่ 700/369 หมู่ที่ 6 ต.หนองไม้แดง อ.เมืองจ.ชลบุรี

  นอกเหนือจากโรงงานทั้ง 5 แห่งข้างต้น บริษัทฯ ยังมีบริษัทในเครือ
  ซึ่งดำเนินธุรกิจโดยการผลิตสินค้าเพื่อจำหน่ายอีกสองแห่ง

  คือ บริษัท เสริมสุข เบเวอร์เรจ จำกัดซึ่งตั้งอยู่เลขที่นิคมอุตสาหกรรมอมตะนคร เลขที่
  700/368 หมู่ที่ 6 ต.หนองไม้แดง

  อ.เมืองจ.ชลบุรีและบริษัท เครื่องดื่มแรงเยอร์ (2008) จำกัด ซึ่งตั้งอยู่เลขที่ 63 หมู่ที่ 3
  ถ.พระประโทน-บ้านแพ้ว ต.ถนนขาด

  อ.เมือง จ.นครปฐม

  กำลังการผลิตและปริมาณการผลิต“น้ำอัดลม” ของบริษัท เสริมสุข จำกัด (มหาชน)

  ----------------------------- ---------- ---------- ---------- ----------
  รายการ                        ปี 2555     ปี 2554     ปี 2553     

  กำลังการผลิตเต็มที่                141.411    141.411    141.411    
  (หน่วย:ล้านลังต่อปี)                                                

  ปริมาณการผลิตจริง                76.680     74.605     86.358     
  (หน่วย:ล้านลังต่อปี)                                                

  การใช้กำลังการผลิตเฉลี่ยทั้งปี        54.22%     52.76%     61.09%     

  อัตราเพิ่มของปริมาณการผลิต         2.77%      (13.61)%   2.95%      
  ----------------------------- ---------- ---------- ---------- ----------

  การรักษาสิ่งแวดล้อม

  บริษัทฯให้ความสำคัญต่อการดูแลรักษาและอนุรักษ์สิ่งแวดล้อมโดยมีนโยบายคุณภาพและสิ่งแวดล้อมเป็นแนวทางในการดำเนินงาน
  เพื่อป้องกัน บรรเทา
  และลดผลกระทบต่อสิ่งแวดล้อมตลอดกระบวนการผลิตและขยายผลสู่สาธารณชนภายนอกผ่านการดำเนินกิจกรรมเพื่อสังคมในหลากหลายมิติโดยบริษัทฯเป็นองค์กรชั้นนำในการขับเคลื่อนสังคมไทยให้เกิดการพัฒนาด้านสังคมและสิ่งแวดล้อมอย่างยั่งยืนและเพื่อให้มีการดำเนินโครงการที่เป็นรูปธรรมและวัดผลได้ชัดเจน
  บริษัทฯจึงได้ขับเคลื่อนการดำเนินงานด้านสิ่งแวดล้อมผ่านกลยุทธ์ Sermsuk Green
  Dimensions ซึ่งประกอบด้วยการดำเนินงาน 5 มิติ คือ น้ำ บรรจุภัณฑ์ พลังงาน
  สภาพแวดล้อมในโรงงาน และทรัพยากรมนุษย์

มิติที่ 1 : น้ำ

  น้ำเป็นทรัพยากรที่บริษัทฯให้ความสำคัญสูงสุด
  เนื่องจากน้ำไม่เพียงเป็นปัจจัยหลักในการดำเนินธุรกิจของบริษัทฯ
  แต่ยังเป็นปัจจัยธรรมชาติที่สำคัญต่อการดำรงชีวิต ด้วยระยะเวลาที่ผ่านมา 60 ปี บริษัท เสริมสุข
  จำกัด (มหาชน) ได้ตระหนักถึงความสำคัญเรื่องน้ำมาโดยตลอด
  โดยนับตั้งแต่เริ่มต้นประกอบธุรกิจ บริษัทฯเป็นผู้ประกอบการรายแรกๆ
  ที่ริเริ่มนำระบบบำบัดน้ำเสียที่ทันสมัยมาใช้ในการบำบัดน้ำทิ้งก่อนปล่อยออกจากโรงงาน
  และยังได้รับการยกย่องให้เป็นตัวอย่างแก่สังคมโดยมีผู้เข้าศึกษาเยี่ยมชม ได้แก่ นักเรียน นิสิต
  นักศึกษา หน่วยงานราชการ และผู้สนใจอื่นๆ
  ซึ่งบริษัทฯได้ร่วมมือเผยแพร่ความรู้ดังกล่าวให้กับผู้เข้าศึกษาเยี่ยมชมอย่างต่อเนื่องมาโดยตลอด

  บริษัทฯได้ขยายธุรกิจ โดยมีการตั้งโรงงานในพื้นที่ภูมิภาคต่างๆทั่วประเทศ
  โดยโรงงานแต่ละแห่งจะมีระบบบำบัดน้ำเสียที่มีประสิทธิภาพ โดยเฉพาะอย่างยิ่งโรงงานปทุมธานี
  ซึ่งเป็นโรงงานใหญ่ที่สุดของบริษัท และตั้งอยู่ริมแม่น้ำเจ้าพระยา
  บริษัทฯได้ลงทุนสร้างระบบบำบัดน้ำเสียที่มีประสิทธิภาพสูง ด้วยเงินลงทุนประมาณ 50 ล้านบาท
  เพื่อบำบัดน้ำทิ้งก่อนที่จะระบายลงสู่แม่น้ำเจ้าพระยา

  บริษัทฯมีการควบคุมการทำงานของระบบบำบัดน้ำเสียต่อเนื่องตลอด 24 ชั่วโมง
  และมีการตรวจวิเคราะห์คุณภาพน้ำเสียก่อนที่จะเข้าสู่ระบบบำบัดน้ำเสีย
  และคุณภาพน้ำทิ้งหลังผ่านกระบวนการบำบัดก่อนปล่อยออกจากโรงงาน
  ให้เป็นไปตามเกณฑ์มาตรฐานกำหนดของกรมโรงงานอุตสาหกรรม กระทรวงอุตสาหกรรม
  และกรมการขนส่งทางน้ำและพาณิชย์นาวี กระทรวงคมนาคม ดังนี้

  ----------- --------- -------- -------- -------- -------- -------- --------
  Parameter   PH        BOD      COD      TSS      TDS      TKN      Grease &
                                                                     Oil

  Standard    5.5-9.0   ≤ 20 ppm ≤ 120    ≤ 50 ppm ≤ 3000   ≤ 100    ≤ 5 ppm
                                 ppm               ppm      ppm      
  ----------- --------- -------- -------- -------- -------- -------- --------

  และด้วยการควบคุมดูแลอย่างใกล้ชิดและต่อเนื่อง ทำให้น้ำทิ้งที่ปล่อยออกจากโรงงานของบริษัทฯ
  มีค่าความสกปรกในรูปของค่า BOD ไม่เกิน 5 mg/l
  ซึ่งมีความสะอาดกว่ามาตรฐานที่กรมโรงงานอุตสาหกรรมกำหนดไว้ถึง 5 เท่า
  และสะอาดกว่ามาตรฐานน้ำทิ้งจากครัวเรือนมากกว่า 50 เท่า และตั้งแต่ปี พ.ศ. 2549
  บริษัทฯได้ลงทุนติดตั้งเครื่องมือที่มีความแม่นยำสูงในการตรวจวัดความสะอาดของน้ำทิ้ง (BOD
  Online) ก่อนปล่อยออกจากโรงงานของบริษัทฯทุกแห่ง
  พร้อมทั้งเชื่อมโยงข้อมูลผ่านระบบคอมพิวเตอร์ไปยังกรมโรงงานอุตสาหกรรมเพื่อรายงานผลคุณภาพน้ำทิ้งที่ปล่อยออกจากโรงงานต่อเนื่องตลอด
  24 ชั่วโมง

  ทำให้มั่นใจได้ว่าน้ำทิ้งที่ปล่อยออกจากโรงงานมีความสะอาด
  ไม่ก่อให้เกิดมลภาวะต่อสังคมและสิ่งแวดล้อม
  ซึ่งเป็นผลสืบเนื่องจากความมุ่งมั่นตั้งใจของบริษัทที่ตระหนักถึงความรับผิดชอบต่อสังคม
  และการร่วมอนุรักษ์รักษาสิ่งแวดล้อมที่ดีอย่างยั่งยืน

  มิติที่ 2 :บรรจุภัณฑ์

  เพื่อการจัดการบรรจุภัณฑ์อย่างยั่งยืน บริษัทฯได้ตั้งเป้าหมายลดการสิ้นเปลืองทรัพยากรให้มากที่สุด
  โดยนำแนวคิดหลัก 3 Rs : Reduce, Reuseและ Recycle
  มาใช้ในการจัดการบรรจุภัณฑ์ตั้งแต่ต้นทางจนถึงปลายทาง ดังนี้

1.  ลดการใช้วัตถุดิบ (Reduce) ด้วยการออกแบบบรรจุภัณฑ์เพื่อลดการใช้วัตถุดิบ
    เช่นการพัฒนาขวดพีอีทีให้มีน้ำหนักลดลง ทำให้สามารถลดปริมาณการใช้พลาสติกได้ปีละกว่า
    1,000 ตัน โครงการลดปริมาณกระดาษที่นำมาใช้เป็นถาดบรรจุภัณฑ์
    โครงการลดความหนาของกระป๋องอลูมิเนียม
    ทั้งนี้เพื่อเป็นการใช้ทรัพยากรเท่าที่จำเป็นและคุ้มค่าที่สุด

2.  นำบรรจุภัณฑ์กลับมาใช้ซ้ำ (Reuse)
    ด้วยการใช้บรรจุภัณฑ์ขวดแก้วแบบคืนขวดเพื่อให้มีการนำบรรจุภัณฑ์ขวดแก้วกลับมาใช้ซ้ำ
    และบรรจุภัณฑ์ขวดแก้วยังสามารถนำกลับมารีไซเคิลได้ 100%

  3. การคัดแยกวัสดุที่ไม่ใช้แล้วเพื่อการ Recycle โดยส่งวัสดุที่ไม่ใช้แล้วไปยังโรงงานแปรรูป
  เพื่อนำกลับมาใช้ประโยชน์ใหม่ในรูปแบบต่าง ๆ เพื่อให้เกิดการใช้ทรัพยากรอย่างคุ้มค่าที่สุด

  บริษัทฯได้ร่วมกับบริษัทชั้นนำ และกลุ่มอุตสาหกรรมหลักของประเทศ
  ร่วมกันจัดตั้งสถาบันจัดการบรรจุภัณฑ์และรีไซเคิลเพื่อสิ่งแวดล้อม ตั้งแต่ปี พ.ศ. 2549
  ภายใต้การกำกับดูแลของสภาอุตสาหกรรมแห่งประเทศไทย
  โดยมีวัตถุประสงค์เพื่อให้มีการจัดการบรรจุภัณฑ์
  และวัสดุที่ไม่ใช้แล้วของประเทศอย่างถูกต้องเหมาะสม
  และยั่งยืนไม่ก่อให้เกิดผลกระทบต่อสิ่งแวดล้อมของประเทศ
  โดยผลการดำเนินงานของสถาบันฯสามารถลดปริมาณบรรจุภัณฑ์ใช้แล้วจาก 31% (ข้อมูล ณ
  ปีพ.ศ. 2547) เหลือ 16% (ข้อมูล ณ ปีพ.ศ. 2555) (หมายเหตุ: เป้าหมาย 19 %)
  ของปริมาณของเสียทั่วประเทศ
  ซึ่งเป็นการผลักดันให้หน่วยงานภาครัฐเห็นถึงความสำคัญในการจัดการบรรจุภัณฑ์ใช้แล้วและวัสดุรีไซเคิล
  และผลสำเร็จผ่านการดำเนินงานอย่างจริงจังโดยผลสำเร็จดังกล่าวนับเป็นการสร้างสรรค์สังคมที่
  บมจ.เสริมสุข ได้ร่วมสนับสนุนผ่านสถาบันการจัดการบรรจัณฑ์ฯอย่างต่อเนื่อง
  เพื่อชุมชนและสังคมที่ดีของประเทศไทย

  มิติที่ 3 : พลังงาน

  การพัฒนาการขนส่งทางน้ำ ลดปัญหามลพิษ

  บริษัทฯเป็นผู้ริเริ่มระบบการขนส่งทางน้ำเป็นรายแรกๆ ตั้งแต่ปี พ.ศ. 2523
  และได้พัฒนามาอย่างต่อเนื่องจนกระทั่งในปัจจุบันเสริมสุขมีเรือลากจูงทั้งสิ้น 3 ลำ
  และเรือบรรทุกสินค้า 4 ลำแต่ละลำ สามารถบรรทุกเครื่องดื่มได้ถึง 8,640 ลัง
  ซึ่งการลากจูงสินค้าทางเรือ 1 เที่ยวเทียบเท่ากับการใช้รถบรรทุกขนาดใหญ่ขนส่งสินค้าได้ถึง 20
  เที่ยวทำให้ลดปริมาณการใช้น้ำมันได้ถึง 240,000
  ลิตรต่อปีซึ่งนอกจากจะช่วยลดค่าใช้จ่ายในการขนส่งสินค้าแล้ว สิ่งสำคัญคือช่วยลดปัญหามลพิษ
  และความคับคั่งของการจราจรทางบก
  ตลอดจนช่วยประหยัดพลังงานเชื้อเพลิงให้กับประเทศอีกด้วย

  พลังงานทางเลือก

  บริษัทฯได้ดำเนินการใช้แก๊สมีเทนซึ่งเป็นเชื้อเพลิงชีวภาพที่ได้จากการย่อยสลายจุลินทรีย์จากระบบบำบัดน้ำเสียเพื่อใช้ทดแทนการใช้น้ำมันเตาในระบบหม้อไอน้ำของโรงงาน
  ซึ่งสามารถลดการใช้น้ำมันเตาได้ถึงปีละกว่า 200,000
  ลิตรนอกจากนี้บริษัทฯยังมีการสนับสนุนการใช้พลังงานทางเลือก เช่นการใช้ก๊าซ NGV,
  LPGและน้ำมันดีเซล B5 มาใช้ในหน่วยรถของเสริมสุขทุกประเภท

  พลังงานทดแทนและการอนุรักษ์พลังงาน

  บริษัทฯได้ร่วมกับกรมพัฒนาพลังงานทดแทนและอนุรักษ์พลังงาน (พพ.)กระทรวงพลังงาน
  ดำเนินโครงการ Solar Hot Water (การผลิตน้ำร้อนจากพลังงานแสงอาทิตย์)
  ร่วมกับการนำพลังงานความร้อนเหลือทิ้งจากระบบอัดอากาศ
  มาเป็นพลังงานทดแทนเชื้อเพลิงจากน้ำมันเตา
  โดยเป็นกระบวนการเพิ่มอุณหภูมิของน้ำก่อนเข้าสู่ระบบหม้อไอน้ำ
  ทำให้สามารถช่วยลดปริมาณการใช้เชื้อเพลิงน้ำมันเตาประมาณปีละ 180,000 ลิตรต่อปี
  ทั้งนี้ยังเป็นการประหยัดค่าใช้จ่ายทางด้านเชื้อเพลิง และช่วยลดการปล่อยก๊าซเรือนกระจก
  ซึ่งเป็นสาเหตุสำคัญของการเปลี่ยนแปลงสภาวะภูมิอากาศ
  หรือภาวะโลกร้อนที่กำลังเป็นประเด็นปัญหาสำคัญของโลกในปัจจุบันได้อย่างยั่งยืน

  มิติที่ 4 และ 5 : สภาพแวดล้อมในโรงงาน และทรัพยากรมนุษย์

  คนเป็นทรัพยากรที่บริษัทฯให้ความสำคัญมากที่สุด
  การที่จะนำพาบริษัทฯไปสู่การเป็นต้นแบบในการดูแลสิ่งแวดล้อมอย่างยั่งยืนนั้นจะต้องอาศัยคนและต้องมีพนักงานที่มีใจรักษ์สิ่งแวดล้อมเป็นพลังขับเคลื่อน

  บริษัทฯจึงมุ่งปลูกฝังจิตสำนึกด้านสิ่งแวดล้อมให้กับพนักงานรวมทั้งจัดตั้งทีมบุคลากรด้านสิ่งแวดล้อมประจำโรงงานเพื่อจัดการสิ่งแวดล้อมและระบบบำบัดน้ำเสียกว่า
  30
  คนโดยทีมงานจะผ่านการฝึกอบรมหลักสูตรจากกรมโรงงานอุตสาหกรรมและสถาบันสิ่งแวดล้อมไทย
  และยังให้ความสำคัญต่อการพัฒนาความรู้ความสามารถของบุคลากรด้านสิ่งแวดล้อมอย่างต่อเนื่อง
  โดยการส่งบุคลากรเข้าร่วมการอบรมศึกษาดูงานด้านการควบคุมดูแลระบบน้ำเสีย
  การอนุรักษ์และรักษาทรัพยากรน้ำและสิ่งแวดล้อม กับหน่วยงานภายในและภายนอก
  เพื่อเพิ่มพูนความรู้และประสบการณ์ และนำมาใช้ในการพัฒนาการทำงานภายในบริษัทฯ

  บริษัทฯยังให้ความสำคัญกับการสร้างบรรยากาศในการทำงานที่เป็นมิตรกับพนักงานด้วยการเพิ่มพื้นที่สีเขียวได้พักผ่อน
  และทำกิจกรรมสันทนาการภายในโรงงาน อาทิ การปลูกต้นไม้ สระบัว
  สนามฟุตบอลคลองและสวนภายในโรงงานด้วยความเชื่อมั่นว่าสิ่งแวดล้อมที่ดีส่งผลต่อจิตใจและประสิทธิภาพการทำงาน

  นอกจากนี้
  บริษัทฯยังเปิดโอกาสให้บุคคลภายนอกทั้งที่เป็นนักวิชาการนิสิตนักศึกษาเข้ามาศึกษาดูงานระบบบำบัดน้ำเสียด้วยมากกว่าปีละ
  1,000 คนพร้อมทั้งยังเป็นต้นแบบในระบบบำบัดน้ำเสียแบบไร้อากาศ
  และผลักดันให้หน่วยงานต่างๆเกิดการเรียนรู้และมีจิตสำนึกโดยการให้คำปรึกษากับบริษัทต่างๆ
  ในการดูแลระบบบำบัดน้ำเสียและอนุเคราะห์เชื้อจุลินทรีย์จากระบบบำบัดน้ำเสียให้กับบริษัทต่างๆ

  ปี 2555 บริษัท เสริมสุข จำกัด (มหาชน) ได้รับเกียรติจากกระทรวงอุตสาหกรรมร่วมโครงการ
  “อุตสาหกรรมรวมใจภักดิ์ รักษ์แม่น้ำ” เพื่อเฉลิมพระเกียรติพระบาทสมเด็จพระเจ้าอยู่หัว
  สมเด็จพระนางเจ้าสิริกิติ์พระบรมราชินีนาถ และสมเด็จพระบรมโอรสาธิราช ฯ
  เนื่องในโอกาสมหามงคลเฉลิมพระชนมพรรษา โดยบริษัทฯเป็น 1 ใน 12
  องค์กรที่รับมอบธงสัญลักษณ์โครงการจากกระทรวงอุตสาหกรรม
  เนื่องจากพิจารณาแล้วเห็นว่าเป็นองค์กรที่มีศักยภาพ
  และความพร้อมในการเป็นผู้ประกอบการนำร่องด้านสิ่งแวดล้อม การอนุรักษ์และฟื้นฟูแม่น้ำ
  ผ่านการดำเนินงานด้วยความรับผิดชอบต่อสังคมอย่างต่อเนื่องมาโดยตลอด

  บริษัท เสริมสุข จำกัด (มหาชน) ได้เข้าร่วมโครงการ CSR-DIW ตั้งแต่ปีพ.ศ. 2552
  และได้รับมอบโล่รางวัลต่อเนื่องติดต่อกันถึง

  4 ปีเมื่อวันที่ 19 ธันวาคม พ.ศ. 2555 ผู้บริหารเสริมสุข สำนักงานใหญ่ และทั้ง 5 โรงงาน
  ได้เข้ารับมอบโล่รางวัลมาตรฐาน CSR – DIW จากคุณอาทิตย์ วุฒิคะโร
  รองปลัดกระทรวงอุตสาหกรรมและเป็นผู้ประกอบธุรกิจเครื่องดื่มเพียงรายเดียวในประเทศที่ได้รับการรับรองมาตรฐานต่อเนื่องครบถ้วนทุกโรงงาน